Polisie lê beslag op duisende haaivinne op lughawe  (Foto ter illustrasie: Seyllou / AFP) Colombiaanse owerhede het ’n onwettige besending van 3 493 haaivinne op die besige Bogota-lughawe in El Dorado onderskep. Carolina Urrutia, hoof van dié land se departement van omgewingsake, sê dié vinne asook 117 kg visblase was onwettig op pad na Hongkong. Dit was in altesame vyf bokse verpak. Volgens Urrutia is die vinne van sowat 1 000 haaie verwyder – waarskynlik tydens onwettige visvangaktiwiteite. Haaivisvang is verbode in Colombia, in ŉ streek waar minstens 76 haaispesies voorkom. “Dit rig onomkeerbare skade aan Colombia se marine ekostelsel aan. “Die voorval beklemtoon ook die voortdurende aanvraag vir haaivinne, wat onder meer by huweliksonthale in sommige Chinese gemeenskappe bedien word. Daar is ook ŉ valse oortuiging dat haaivinne mediese voordele inhou.” Die verkoop en verbruik van haaivinne is nie onwettig in Hongkong nie, maar is aan lisensies daarvoor onderwerp. Die eet van haaivinne bly uiters gewild ondanks jarelange pogings om dit stop te sit. AFP berig die stroping van haaie vir dié doeleindes het haaibevolkings oor die afgelope paar dekades geweldig uitgedun.